Sato Kilman

Meltek Sato Kilman Livtuvanu (sündinud 30. detsembril 1957) on Vanuatu poliitik. Ta on mitu korda olnud peaministri ametis.

Ta on Rahva Edupartei esimees.

Detsembrist 2004 kuni juulini 2007 oli ta Vanuatu välisminister. Samas ametis oli ta uuesti maist 2014 juunini 2015.

Sato Kilman sai peaministriks pärast seda, kui parlament Edward Natapeile umbusaldust avaldas. 2. detsembril 2010 valiti ta peaministriks.

24. aprillil 2011 kuulutati uueks peaministriks Serge Vohor, kes sai parlamendis 26 poolthäält 52-st, kuid 13. mail 2011 tühistas kohus valimistulemuse, sest valituks osutumiseks läheb tarvis 27 häält. Sato Kilmani volitused taastati.

16. juunil 2011 kuulutas ülemkohus Kilmani valimise parlamendis kehtetuks, sest rikuti salajase valimise põhimõtet.

26. juunil 2011 parlamendis toimunud hääletusel valiti Sato Kilman uuesti peaministriks. Ta jäi sellesse ametisse kuni 23. märtsini 2013.

11. juunist 2015 kuni 11. veebruarini 2016 oli ta uuesti peaminister.

Kategooria:Vanuatu peaministrid
Kategooria:Sündinud 1957